Աշխարհին մշակութային փոփոխություն է հարկավոր
Անհրաժեշտ է համաշխարհային մշակույթը սպառողական վարքագծից փոխել դեպի կայուն զարգացում:
Ամեն տարի բնապահպանական հետազոտությունների Ուորլդ Ուոչ ինստիտուտը թողարկում է "Աշխարհի իրավիճակը" խորագրով ուսումնասիրությունը: Այս տարվա զեկույցն ուշադրություն է դարձնում համաշխարհային մշակույթը սպառողական վարքագծից դեպի կայուն զարգացում փոխելու անհրաժեշտության վրա: Աշխարհում շատ երկրներ կիրառում են բնապահպանական միջոցառումներ: Սակայն ըստ նոր ուսումնասիրության` շատ երկրներում սպառումը դեռ առաջնային է, մինչդեռ բնապահպանական աղետներից խուսափելու համար այս մշակույթը պետք է փոխվի: "Հսկայական առաջընթաց կա քաղաքականության մեջ, ներդրումներ նորագույն տեխնոլոգիաներում, բնապահպանական խնդիրների շուրջ իրազեկության ամրապնդում: Սակայն մեր կարծիքով` անհրաժեշտ է փոխել մարդկության մշակույթը սպառումից` դեպի կայուն զարգացում",- կարծում է բնապահպանական հետազոտությունների խմբի նախագահ Քրիս Ֆլավինը: Ըստ ուսումնասիրության ղեկավար Էրիկ Ասադուրյանի` սպառման առումով ԱՄՆ-ն առաջինն է աշխարհում: "Ամերիկան միայնակ սպառում է համաշխարհային ռեսուրսների մեկ երրորդը",-ասում է նա: Ըստ նրա` փոփոխությունը հնարավոր է լրատվամիջոցների, կրթության, գործարարության և կառավարության օգնությամբ: Ֆլավինի կարծում է, որ մեծ է նաև բիզնեսների ազդեցությունը: Դրանց օրինակ է Ուոլ Մարթը: "Չնայած Ուոլ Մարթի ամբողջ բիզնեսը հիմնված է սպառման վրա, վերջին տարիներին այն հսկայական ջանք է ներդրել կայուն զարգացումն իր քաղաքականության հիմքում ունենալու համար, ինչպես նաև մատակարարների շղթային պարտադրելու մեջ",-ասում է Ֆլավինը: Սակայն սպառումը կրճատելու գաղափարը միանշանակ չէ բոլորի համար: Պահպանողական Կատո ինստիտուտի աշխատակից Փետրիք Մայքլը բնապահպանական խնդիրները չի կապում սպառման հետ: Ըստ նրա` բնապահպանների ողբերգական կանխատեսումներն ամեն տարի նույնն են: "Նրանք ասում են, որ բնակչության թիվն այնքան մեծ է, որ կտանի աղետի, սնունդը չի բավարարի, եթե չփոխենք մեր մոտեցումները: Սակայն պարզվում է, որ դա այդպես չէ",-համոզված է նա: Այնուամենայնիվ, Բենեդիկտ Պապը և այլ հոգևոր առաջնորդներ հիշեցնում են, որ կյանքի իմաստը միայն սպառման մեջ չէ: Ասադուրյանը պնդում է, որ երջանկությունը դրամով չի գնվում: "Եթե մեր երջանկությունը չափենք մեր սպառման մակարդակով, դա ողբերգական ավարտի կհասցնի",-համոզված է Էրիկ Ասադուրյանը: Հոլիվուդը սկսել է բնապահպանական խնդիրներ շոշափել: Այդպիսին էր "Էվըթար" ֆիլմը: Եվ Ուորլդ Ուոչը համաձայն չէ Կատո ինստիտուտից Փետրիքի այն կարծիքին, թե հոգևոր առաջնորդների և ֆիլմերի ազդեցությունը կարճատև է: Ասադուրյանը իշեցնում է նաև ամենահայտնի մուլտֆիլմերից "Ուոլի"-ն: "Ենթատեքստում սպառման ծայրահեղ ընկալումն էր: Աշխարհն ուղղակիորեն կործանվել էր "գնիր մեծ և շատ" կոչերով, և կենդանի մնացած միակ մարդիկ տիեզերքում բնակվող քիչ թվով չափազանց գերերն էին",-ասում է նա: Սակայն սպառողներին խթանում են նաև գովազդները: Ըստ Ասադուրյանի` համաշխարհային տնտեսական արդյունքի մեկ տոկոսը ծախսվում է գովազդների վրա: Նա պնդում է, որ անհրաժեշտ է համաշխարհային տնտեսութունը շրջել դեպի կայուն զարգաման համակարգ, քանի դեռ սոցիալական խնդիրները և էկոլոգիական վատթարացումը անդառնալի չեն: